
PARLAMENTUL ROMÂNIEI

CAMERA DEPUTAŢILOR

COMISIA PENTRU ÎNVĂŢĂMÂNT,

ŞTIINŢĂ, TINERET ŞI SPORT
Bucureşti, 15 martie 2004
Nr. 29/30
RAPORT

asupra propunerii legislative pentru 

modificarea şi completarea unor articole ale Legii nr.128/1997 privind Statutul personalului didactic


1. În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, cu adresa nr.P.L.X-13 din 18 februarie 2004 – Cabinet Secretar General – Comisia pentru învăţământ, ştiinţă, tineret şi sport a primit spre dezbatere şi avizare propunerea legislativă pentru modificarea şi completarea unor articole ale Legii nr.128/1997 privind Statutul personalului didactic (P.L.X-13).


2. Propunerea legislativă a fost avizată de Comisia pentru muncă şi protecţie socială, Comisia juridică, de disciplină şi imunităţi, precum şi de către Consiliul Legislativ. De asemenea, Comisia a avut în vedere  Punctul de vedere al Guvernului şi adresa Ministerului Educaţiei şi Cercetării nr.9459/05.03.2004.


În esenţă, propunerea legislativă vizează modificarea unor reglementări referitoare la condiţiile de promovare a cadrelor didactice universitare şi la organizarea activităţii didactice.


3. Propunerea legislativă face parte din categoria legilor organice, potrivit art.73 din Constituţia României.


4. La lucrările Comisiei au fost prezenţi un număr de 18 deputaţi, din totalul de 26 membri ai Comisiei.


5. La dezbaterea propunerii legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, domnul Radu Damian, Secretar de Stat în Ministerul Educaţiei şi Cercetării.


6. Proiectul de lege, potrivit art.75 din Constituţie, este de competenţa decizională a Senatului.


7. Lucrările comisiei s-au desfăşurat în ziua de 15 martie 2004. În urma dezbaterii, Comisia, cu 15 voturi împotrivă şi 3 abţineri, a hotărât respingerea propunerii legislative, din următoarele motive:


► renunţarea la limitarea numărului de mandate a rectorilor şi decanilor nu este conformă principiilor democratice, ce limitează mandatele pentru funcţiile ce implică exercitarea de către o singură persoană a puterii de decizie;


► prevederile Legii nr.128/1997 referitoare la numărul limitat de mandate pentru funcţia de rector şi decan sunt fundamentate în raport cu necesităţile actuale existente în mediul universitar;


► menţionăm că, potrivit prevederilor actualei legi, în această perioadă universităţile se află în stadiul finalizării alegerilor pentru structurile şi funcţiile de conducere. Este inoportună schimbarea legii pe parcursul derulării alegerilor;

► nu este imperativă modificarea dispoziţiilor referitoare la norma didactică săptămânală medie. Actualul text de lege nu aduce atingere principiului constituţional al autonomiei universitare, ci doar instituie limite legale referitoare la norma didactică săptămânală medie, urmând ca în cadrul acestor limite, senatul universitar să stabilească, diferenţiat, norma didactică efectivă;


► se stabileşte numărul minim de studenţi ce pot alcătui o grupă de studii, fără a se stabili şi numărul maxim. Acest lucru ar putea avea ca efect constituirea unor grupe alcătuite dintr-un număr exagerat de mare de studenţi, ceea ce ar conduce la îngreunarea procesului de învăţământ;


► prin propunerea de prelungire a rămânerii în activitate a cadrelor didactice peste vârsta de pensionare se excede cadrul general al Legii nr.19/2000 privind sistemul public de pensii şi alte drepturi de asigurări sociale;

► textul propus nu conţine criterii concrete în raport cu care să se aprecieze activitatea didactică, ştiinţifică şi instructiv educativă a persoanei în cauză, termenul “bună” utilizat în cuprinsul textului fiind de natură a crea dificultăţi în procesul de interpretare şi aplicare;


Considerăm că nu este oportună acum  modificarea şi completarea Legii Statutului personalui didactic, care trebuie corelată şi armonizată cu prevederile europene în domeniul învăţământului superior, cu prevederile altor acte normative care urmează a fi dezbătute şi adoptate, în primul rând cu Legea învăţământului superior, aflată  în stadiul de proiect.


Propunerile din iniţiativa legislativă pot fi reţinute pentru discuţia asupra unei astfel de legi.
           PREŞEDINTE,



           SECRETAR,

Prof.univ.dr.ing. Anghel Stanciu

          Prof.univ.dr.ing. Petru Andea

                                                                                                                                                Consilier,

                                                                                                                                              Simion Cioată

